Sekslokval kos man R190 000Argieffoto ŉ 54-jarige man van Sandton in Johannesburg is in Pretoria van R190 000 beroof nadat hy met die belofte van seks in ŉ lokval gelei is. Kapt. Daniel Mavimbela, woordvoerder van die Sunnyside-polisie, het gesê die man het ŉ vrou vroeër vandeesmaand op ŉ vlerksleepwebblad ontmoet. “Die twee het vir sowat twee weke lank boodskappe aan mekaar gestuur voordat hulle afgespreek het om mekaar by die Sunnypark-winkelsentrum te ontmoet,” het Mavimbela gesê. “Vandaar is die twee na ŉ woonstel in Jorissenstraat om seks te hê.” Volgens Mavimbela het die man in die woonstel begin om sy klere uit te trek. “Wat veronderstel was om ŉ oomblik van plesier te wees, het egter vir die man in ŉ nagmerrie ontaard. Drie gewapende mans het die slaapkamer binnegestorm en die slagoffer met ŉ handwapen gedreig.” Die man is vir nagenoeg vier uur lank in die woonstel aangehou waartydens die verdagtes aangedring het op sy bankkaarte en PIN-kode. Hy is later gedwing om sy selfoonbankdienste oop te maak, waarna meer transaksies gedoen is. Nagenoeg R190 000 se transaksies is in dié tydperk op verskeie maniere aangegaan. Die polisie ondersoek ŉ saak van roof. Die polisie doen ŉ beroep op die publiek om bedag te wees op die modus operandi van misdadigers in die Sunnyside-omgewing. “Misdadigers gebruik vroue om potensiële slagoffers met seks in lokvalle te lei waar hulle dan beroof of gekaap word. Mense wat aanlyn vlerksleep moet uiters versigtig wees en die nodige voorsorgmaatreëls tref,” het hy gewaarsku.